
Rendszerkockázat mérés és szétosztás játékelméleti módszerekkel

A 2007-ben kirobbant gazdasági és pénzügyi válság során világossá vált, hogy a pénzintézetekre vonatkozó aktuális szabályozás nem képes egy sokkoknak ellenálló rendszer felépítésére. A bázeli szabályozás által meghatározott kockázati súlyokon alapuló tőkekövetelményi előírás nem elégséges a pénzügyi rendszer stabilitásának megteremtéséhez és fenntartásához.
Az aktuális Bázel III szabályozással összhangban, a dolgozatban egy bankrendszer likviditási problémáit és az egész rendszer kockázatát vizsgáljuk egy játékelméleti modell segítségével. A modellt úgy építjük fel, hogy a bankrendszer szereplőit tekintjük a játékosoknak, akiknek a rendszerkockázatuk abból ered, hogy kedvezőtlen gazdasági környezetben, valamely sokk következtében ugyanazon eseményekre kell reagálniuk, aminek során hasonló magatartást tanúsítanak, ugyanakkor nem törődnek csak az egyéni viselkedésükkel, a rendszer egészét figyelmen kívül hagyják. A vizsgálatban a bankok ingatlannal fedezett lakossági jelzálog portfóliójára fókuszálunk. A rendszer együttmozgásából adód kockázatot az ingatlanpiacon figyeljük meg, amikor valamilyen kedvezőtlen esemény hatására a bankrendszer szereplőinek egyszerre kell értékesíteni az ingatlan biztosítékaikat. Különböző forgatókönyvek mentén vizsgáljuk, hogy az együttes értékesítés hatására az ingatlanpiacon milyen mértékű árváltozása következik be és ezáltal hogyan változik a bankok egyéni és együttes tőkekövetelménye. A játékelméleti modell segítségével a rendszer együttes, pótlólagos tőkekövetelményét osztjuk szét a bankrendszer szereplői között.
A dolgozat célja nem az, hogy egy bankrendszer pontos számadatait közölje, hanem az, hogy felhívja a figyelmet a bankok együttmozgásából adódó kockázatára és a kockázatallokáció jelentőségére. A felépített játékelméleti modell ugyanakkor kiindulópontként is szolgál a szabályozó és a kockázatkezelők számára, hogy a bemutatott intuíciót a kockázatkezelési gyakorlatba is átültethessék és hatékonyan alkalmazhassák.
 



